11. schôdza NR SR - 1.deň - B. popoludní
Dátum: 2020-09-02
Poslanec: Kmec, Peter (SMER - SD)
Druh vystúpenia: Vystúpenie v rozprave

91. Vážený pán predsedajúci, vážené dámy, vážení páni, diskutujeme k uzneseniu k prípadu, ktorý v mojej tridsaťročnej diplomatickej praxi nemá obdobu a musím skonštatovať, že takýto prípad nemá obdobu ani v civilizovanej spoločnosti 21. storočia, ale, bohužiaľ, musíme sa, musíme sa k tomu vyjadriť, pretože je to naše, naša povinnosť a myslím si, že či už zosnulý pán Jozef Chovanec a jeho rodina, jeho blízki a všetci občania Slovenska si zaslúžia, aby sme, aby sme sa tomuto prípadu veľmi aktívne venovali. Prípad úmrtia slovenského občana Jozefa Chovanca vnímame nielen ako zlyhanie časti belgických, belgických policajných orgánov, následne kontrolných inštitúcií, ale predovšetkým aj politických špičiek. Tu očakávam, že prípad sa vyšetrí a budú vynesené nielen trestnoprávne a disciplinárne postihy, ale bude vyvodená aj politická zodpovednosť voči tým politickým predstaviteľom, ktorí v tom čase nekonali alebo zahladzovali stopy po, po tomto brutálnom čine. Ide pritom o závažný precedens, pretože pravicový extrémizmus je nebezpečný po celej Európe a ak bude takto prenikať ďalej do či už policajných a iných bezpečnostných zložiek alebo do štruktúr exekutívy, alebo, alebo zákonodarných orgánov, bude, bude veľmi neskoro, ak to prerastie do nebezpečných rozmerov, ktoré nebudeme vedieť kontrolovať. Preto som ja presvedčený, že musíme zahájiť aj širšiu celoeurópsku diskusiu a v tomto, v tomto smere budeme navrhovať aj doplnenia do uznesenia. Ak môžem vyzdvihnúť iniciatívu predsedu a jeho podpredsedov k tomuto uzneseniu, je to signál, že vieme, vieme, ako Národná rada vyslať veľmi silný signál smerom do Európskej únie a smerom voči belgickým orgánom, že ide nám o, o ochranu, ochranu našich občanov, či už je to občan Slovenskej republiky alebo občan Európskej únie. Preto sme sa aj my, skupina nezaradených poslancov HLAS - sociálna demokracia, pripojili k tejto iniciatíve vedenia Národnej rady, pretože sú tam veľmi silné signály, ktoré, ktorými zaväzujeme vládu Slovenskej republiky, aby jednoznačne podnikla kroky, aby získala aktuálne informácie z vyšetrovania a následne aby predložila informáciu. Ja by som preferoval priamu účasť ministra zahraničných vecí, aby informoval osobne Národnú radu o tom, ako prebieha vyšetrovanie v Belgicku. Vzhľadom na to, že uznesenie bolo predkladané niekoľko dní dozadu, za posledné dva dni sa udialo viacero, viacero udalostí v Belgicku. Ako viete, dňa 1. 9. 2020 prebehlo v belgickom parlamente vypočúvanie troch kľúčových hráčov v tejto kauze, a to bol bývalý belgický minister vnútra Jan Jambon, súčasný šéf belgickej polície Marc De Mesmaeker a bývalá šéfka belgickej polície Catherine de Bollová, ktorá, ako už bolo spomenuté, je v súčasnosti šéfkou Europolu. V tejto súvislosti zaznelo veľa, veľa nepresvedčivých stanovísk zo strany týchto troch predstaviteľov pri vypočúvaní a vyzýva to výrazné pochybenia o tom, že došlo, došlo k závažným pochybeniam nielen na úrovni polície, prokuratúry, ale dokonca aj dozorujúcej sudkyne a sú aj podozrenia, že o, o týchto skutočnostiach mal byť informovaný aj bývalý minister vnútra Jan Jambon. V tejto súvislosti treba skonštatovať, že videozáznam z tejto, z tohto zásahu s dôkazmi o brutalite, brutalite voči pánovi Chovancovi bol teda dlhodobo utajovaný hlavne zo strany dozorujúceho prokurátora a dostal sa na verejnosť iba vďaka neúnavným snahám pani, pani Henriety Chovancovej, manželky zosnulého, ktorá musela kvôli tomu aj dokonca vymeniť svojho právneho zástupcu. Takže je treba poďakovať veľmi pekne pani manželke, že svojimi neutíchajúcimi snahami dosiahla to, že sa dostali na svetlo sveta významné, významné dôkazové materiály. Je teda veľmi dôležité, aby Národná rada popri tom, že dala úlohu vláde Slovenskej republiky, aby zaujala jasné politické stanovisko proti takýmto prejavom politického prekrývania tejto kauzy na, v Belgicku a tie prvotné informácie, ktoré mám, tie postrehy z vypočúvania zo strany kolegov zo Sociálnodemokratickej strany Belgicka naznačujú, že je tam veľmi veľa otvorených otáznikov, ktoré bude sociálna demokracia dôsledne sledovať, aby sa vyvodila predovšetkým politická zodpovednosť z tejto kauzy, pretože je zjavné, že aj belgická verejnosť už vyjadruje obrovské znepokojenie z toho, čo sa udialo za posledných dva a pol roka pri vyšetrovaní tejto kauzy. Ale úlohou nás, na, na poslancov Národnej rady je trvať aj na tom, aby popri trestnoprávnej a disciplinárnej zodpovednosti bola vyvodená aj politická zodpovednosť, t. j. aby príslušní belgickí politici, ktorí zlyhali, aby odstúpili zo svojich pozícií a stiahli sa z politickej scény. A v tomto, v tomto prípade popri mojej komunikácii so sociálnodemokratickými partnermi som apeloval aj na kolegov z liberálnych alebo kresťanských strán, ktoré v minulosti tvorili koalíciu s nacionalistami z flámskej národnej strany NVA, aby sa tiež prihovorili u svojich kolegov v Belgicku, aby dôsledne trvali na vyšetrení tejto kauzy a hlavne trvali na vyvodení politickej zodpovednosti. Takisto je veľmi dôležité, aby sme do tohto procesu zapojili Európsky parlament, ktorý má v tomto zmysle vyšetrovacie a monitorovacie právomoci, ako ste videli aj v prípade vraždy dvoch mladých ľudí na Slovensku, kde Európsky parlament okamžite zahájil svoju aktivitu. V tomto prípade je zatiaľ, je zatiaľ na pôde Európskeho parlamentu ticho, ale začul som signály, že niektoré politické frakcie začali zisťovať možnosť spustenia monitorovacieho mechanizmu v Belgicku. Na budúci týždeň by sa malo, by malo padnúť na koordinačnej porade európskych frakcií rozhodnutie, či sa spustí monitorovací mechanizmus voči tejto kauze v Belgicku. Z tohto dôvodu je tiež veľmi dôležité, aby Národná rada vyzvala a podporila Európsky parlament v týchto jeho snahách. V tomto duchu by som teda navrhol doplniť uznesenie Národnej rady o dva body vzhľadom na to, že ešte pred dvomi dňami tieto, tieto súvislosti neboli známe, takže vlastne tieto dva body dopĺňajú, dopĺňajú uznesenie Národnej rady, vedenia, tlač 231, a po prvé, navrhujem vložiť nový paragraf medzi písm. b) a c) s nasledovným znením: "Vyjadruje protest proti neodôvodnenému naťahovaniu vyšetrovania a zatajovaniu dôkazových materiálov a vyzýva na vyvodenie politickej zodpovednosti voči tým, ktorí sa na týchto nezákonných aktoch podieľali.". To je vlastne k tým, k tým aktivitám niektorých politických kruhov, ktoré, ktoré nekonali. Druhý bod: "Vyzýva Európsky parlament, aby vzhľadom na policajnú brutalitu spojenú s použitím extrémistických a xenofóbnych prejavov vyjadril svoj politický postoj k celému prípadu, monitoroval jeho vývoj a dohliadol na jeho spravodlivé a urýchlené vyšetrenie.". Poprosil by som, aby sa o tých dvoch bodoch hlasovalo samostatne, pán predsedajúci. Ďakujem pekne.